
Az l-citrullin és az almasav hatása a szubsztrát felhasználásra és a laktát eliminációra

Bevezetés
Az állóképesség egyik mutatója, hogy a sportoló minél magasabb intenzitásnál érje el az anaerob átmenetet. Irodalmi adatok alapján az almasav (citrát-kör intermedierje) és/vagy az l-citrullin (nitrogén-monoxid szintézis, vazodilatáció) segíthet a sportolók teljesítményének javításában.
Hipotézisek
1. Az almasav és a citrullin adása csökkenti nyugalomban és terhelés alatt a RER értékét.
2. A szupplementáció terhelés során a RER 1,1 értékhez tartozó teljesítményt növeli.
3. Az l-citrullin restitúcióban alacsonyabb tejsav koncentrációt eredményez.
4. A szupplementáció csökkenti a szubjektív fáradtságérzetet.
Anyag és módszerek
Vizsgálatunkban 9 férfi rekreációs sportoló (23,9±1,9 év) vett részt 3 alkalommal. A per os szupplementáció (citrullin, almasav, víz) a szabvány reggeli elfogyasztása után 2 órával történt, majd 60 perces nyugalmi mérés következett. Ezután fokozatosan növekvő intenzitású (35 W/3 perc) kerékpárergométeres terhelés történt, a RER 1,1-es érték eléréséig, a vizsgálat a restitúció 9. percéig tartott. A vizsgálat alatt rögzítettük a gázcsere paramétereket, a pulzusszámot, a Borg-skála alapján a szubjektív fáradtságérzetet (RPE) és kiszámoltuk a pulzus*RPE értékeket. Tejsavmérés nyugalomban és restitúcióban történt.
A szupplementáció hatását Friedman-féle ANOVA-val vizsgáltuk. A kezelések közötti szignifikáns különbségek azonosítására páronkénti Wilcoxon-féle előjeles rangpróbát végeztünk, Bonferroni korrekcióval, p<0,05. (TE-KEB/10/2022)
Eredmények
Citrullin adása után 70 W-105 W-140 W intenzitásnál a RER értékek szignifikánsan alacsonyabbak voltak, mint a víz (p=0,014; p=0,006; p=0,010) vagy az almasav (p=0,010; p=0,002; p=0,002) esetében. Bár a maximális teljesítmény nem különbözött a 3 csoport között, mind az almasav, mind a citrullin 4-5 wattal nagyobb teljesítményt eredményezett (203 vs. 208 W). A tejsav értékek nem különböztek sem a terhelés csúcsán, sem a restitúcióban. Almasav bevitele után a pulzus*RPE értékek 175W-210 W terhelésnél szignifikánsan kisebbek voltak (p=0,008; p=0,008), mint a kontroll (víz) vizsgálat során.
Összefoglalás
A szupplementáció hatására az alacsonyabb RER-értékek és az alacsonyabb szubjektív fáradtságérzet hozzájárulhatnak a hatékonyabb edzésmunkához. Az objektív pulzusszámot a szubjektív Borg-skálával kiegészítve pontosabb összképet kaphatunk a sportoló aktuális fáradtságának mértékéről.

